KYK: Etzebeth se neef in hof oor Weskus-voorval | Netwerk24
Deur Maygene de Wee 09 April 2021 11:57
Die neef van die Springbokslot Eben Etzebeth is Vrydag ná 'n vlugtige verskyning in die landdroshof in Hopefield aan die Weskus op waarskuwing vrygelaat.
Emile Etzebeth (32) was in die hof in verband met die opspraakwekkende voorval in 2019 voor die kuierplek Die Watergat in Langebaan toe twee mans na bewering aangerand en die h-woord genoem is.
Emile word deur twee aanklagte van aanranding met die doel om ernstig te beseer in die gesig gestaar. Hy word daarvan beskuldig dat hy op die aand van 24 Augustus 2019 die twee mans, Enver Wilsenach (43) en Siyaad Smith (22), albei van Langebaan, die h-woord genoem en hulle aangerand het.
Daar is destyds kort ná die voorval beweer dat Eben Etzebeth, Emile Etzebeth en nog mense by die voorval betrokke was. Daar was toe ook beweringe dat 'n vuurwapen op die klaers en omstanders gerig is.
Slegs Emile is in verband met die voorval aangekla.
Emile Etzebeth kom Vrydag by die landdroshof in Hopefield aan. Hy het op twee aanklagte van aanranding met die doel om ernstig te beseer in die hof verskyn. Foto: Adrian de Kock
Emile het Vrydagoggend vergesel van sy prokureur, André Calitz, by die hof opgedaag. Calitz is ook Etzebeth se prokureur.
Die landdros, Henry Brown, het die media gister toegang tot die hofverrigtinge verbied. In 'n gesprek met 'n joernalis het hy gesê die media het geen reg op toegang tot die hof of om die hofverrigtinge by te woon nie. Hy het ook gesê dat geen familielede van enige van die partye die hofverrigtinge mag bywoon nie.
Die klaers was self nie by die hof nie.
Eric Ntabazalila, woordvoerder van die nasionale vervolgingsgesag (NVG), het nadat die hof verdaag is, gesê die saak is tot 14 Mei uitgestel.
Volgens Ntabazalila moet die staat nog die inhoud van die dossier aan die verdediging verskaf. Die uitstel gee die verdediging dan ook die geleentheid om met Emile te konsulteer, sê Ntabazalila.
Calitz het Donderdag by navraag gesê Etzebeth is met vakansie in Toulon, Frankryk.
SA Rugby het Etzebeth verlede jaar ná 'n interne ondersoek vrygespreek. Oudregter Johann van der Westhuizen het toe bevind daar is geen gronde vir die beweringe teen hom nie. SA Rugby het die saak as afgehandel beskou.